ค็อกเทล เอเวอร์ ไลฟ์

ไทยประกันชีวิต พรีเซนท์ส ค็อกเทล เอเวอร์ ไลฟ์ (ไทยประกันชีวิต presents COCKTAIL EVER LIVE) เป็นคอนเสิร์ตครั้งที่ 5 และคอนเสิร์ตใหญ่เต็มรูปแบบครั้งสุดท้ายของวงค็อกเทล โดยจัดการแสดงที่สนามราชมังคลากีฬาสถาน กรุงเทพมหานคร เบื้องต้นมีกำหนดจัดการแสดงในวันที่ 30 มีนาคม พ.ศ. 2568 จำนวน 1 รอบ ก่อนจะเพิ่มรอบการแสดงอีก 1 รอบ ในวันที่ 31 มีนาคม พ.ศ. 2568 โดยบัตรเข้าชมการแสดงถูกจำหน่ายทั้งหมดครบทุกที่นั่งทั้ง 2 รอบการแสดง

**เบื้องหลัง**
ปัณฑพล ประสารราชกิจ ขณะแสดงคอนเสิร์ตค็อกเทล เอเวอร์ ไลฟ์ รอบวันที่ 30 มีนาคม พ.ศ. 2568
เมื่อปี พ.ศ. 2565 วงค็อกเทลได้เริ่มต้นวางแผนเตรียมการยุบวง โดยแผนแรกที่สมาชิกวงค็อกเทลคุยกันคือ การจัดคอนเสิร์ตทั้งหมด 4 รูปแบบ คือ คอนเสิร์ตพิเศษ (ค็อกเทล คลาสสิกส์ อะ ซิมโฟนี ออร์เคสตรา), คอนเสิร์ตพบปะและทักทาย (ค็อกเทล ข้อสอบ), คอนเสิร์ตใหญ่ (ค็อกเทล เอเวอร์ ไลฟ์) และคอนเสิร์ตทัวร์ (ค็อกเทล 77 เอเวอร์ ทัวร์)อ้างอิงดีกว่า|reason=แหล่งที่มาปัจจุบันเป็นแหล่งที่มาที่เผยแพร่เอง (WP:SPS)|date=มีนาคม 2025
ต่อมาเมื่อวันที่ 29 มกราคม พ.ศ. 2567 โอม - ปัณฑพล ประสารราชกิจ นักร้องนำและหัวหน้าวงค็อกเทล ได้ออกแถลงการณ์ระบุว่า วงค็อกเทลจะยุบวงภายในปี พ.ศ. 2568 และโอมจะยุติบทบาทการเป็นนักร้องในคราวเดียวกัน ทั้งนี้ วงได้ประกาศเส้นเวลากิจกรรมเบื้องต้นว่าในช่วงปี พ.ศ. 2568 จะจัดคอนเสิร์ตใหญ่ครั้งสุดท้ายและออกทัวร์อำลาแฟนเพลงทั่วประเทศก่อนยุบวง
ต่อมาเมื่อวันที่ 9 กุมภาพันธ์ พ.ศ. 2567 วงค็อกเทลได้ประกาศรายละเอียดเส้นเวลากิจกรรมทั้งหมดใน 2 ปีสุดท้าย รวมถึงชื่อคอนเสิร์ตใหญ่และคอนเสิร์ตทัวร์ในปี พ.ศ. 2568 โดยคอนเสิร์ตใหญ่ใช้ชื่อว่า เอเวอร์ ไลฟ์ (EVER LIVE) วางกำหนดจัดการแสดงในช่วงเดือนกุมภาพันธ์ พ.ศ. 2568 แต่ยังมิได้ระบุสถานที่ โดยระบุเพียงคำใบ้ว่า "XXXXXXXXXXX STADIUM" ต่อมาในนิทรรศการ COCKTAIL, YOURS EVER, LIFETIME EXHIBITION งานเปิดอัลบั้มยัวส์เอเวอร์ อัลบั้มชุดสุดท้ายของวง ที่จัดการแสดงเมื่อวันที่ 1–21 กันยายน พ.ศ. 2567 ได้ระบุกำหนดจัดการแสดงคอนเสิร์ตเอเวอร์ ไลฟ์ ซึ่งขยับไปเล็กน้อยเป็นช่วงเดือนมีนาคม พ.ศ. 2568อ้างอิงดีกว่า|reason=แหล่งที่มาปัจจุบันเป็นแหล่งที่มาที่เผยแพร่เอง (WP:SPS)|date=มีนาคม 2025
ต่อมาเมื่อวันที่ 28 ตุลาคม พ.ศ. 2567 วงค็อกเทลได้ประกาศชื่อคอนเสิร์ตใหญ่ครั้งสุดท้ายอย่างเป็นทางการว่า ค็อกเทล เอเวอร์ ไลฟ์ (COCKTAIL EVER LIVE) ซึ่งคำว่า "Ever Live" ย่อมาจาก "For Ever Live" ซึ่งแยกออกมาได้ว่า "For Ever" แปลว่า "ตลอดไป" และ "Live" แปลว่า "การแสดงสด" และ "Ever Live" ยังมีความหมายอีกอย่างหนึ่งว่า "เคยมีชีวิต" ซึ่งมีนัยยะว่าวงค็อกเทลเคยมีชีวิตอยู่ในช่วงเวลาหนึ่ง และจะเป็นช่วงที่ดีที่สุดในความทรงจำตลอดชีวิตที่เหลือของสมาชิกวงทุกคน พร้อมทั้งเปิดกำหนดการจัดการแสดงทั้งหมดเบื้องต้น โดยจัดแสดงที่สนามราชมังคลากีฬาสถาน (Rajamangala Stadium) ในวันอาทิตย์ที่ 30 มีนาคม พ.ศ. 2568 จำนวน 1 รอบ

**การจำหน่ายบัตร**
ภายนอกราชมังคลากีฬาสถาน ก่อนการแสดงรอบวันที่ 30 มีนาคม พ.ศ. 2568บัตรเข้าชมการแสดงคอนเสิร์ตค็อกเทล เอเวอร์ ไลฟ์ วางจำหน่ายผ่านแพลตฟอร์ม เดอะ คอนเสิร์ต (The Concert) ทั้งในเว็บไซต์และโปรแกรมประยุกต์สำหรับอุปกรณ์เคลื่อนที่ โดยกำหนดวันเปิดจำหน่ายบัตรไว้เป็นวันเสาร์ที่ 18 มกราคม พ.ศ. 2568 เวลา 10:00 น. รวมถึงระบุรายละเอียดและข้อจำกัดของที่นั่งโดยรวมอย่างชัดเจน เช่น อาจมีเสาบังในที่นั่งบางโซน เพื่อประกอบการตัดสินใจในการซื้อบัตรของแฟนเพลง
หลังจากเปิดจำหน่ายบัตรในวันดังกล่าวเพียงไม่กี่ชั่วโมง พบว่า บัตรเข้าชมการแสดงถูกจำหน่ายทั้งหมดครบทุกที่นั่ง วงค็อกเทลจึงประชุมอย่างเร่งด่วน ก่อนจะประกาศว่าเปิดรอบการแสดงเพิ่มอีก 1 รอบ ในวันจันทร์ที่ 31 มีนาคม พ.ศ. 2568 โดยเปิดจำหน่ายบัตรในวันเดียวกับวันที่จำหน่ายบัตรรอบแรก เวลา 15:00 น. โดยโอมชี้แจงในเฟซบุ๊กส่วนตัวว่าสาเหตุที่วงเลือกเพิ่มรอบในวันจันทร์ซึ่งเป็นวันทำงาน เนื่องจากไม่สามารถเพิ่มรอบในวันเสาร์ (29 มีนาคม พ.ศ. 2568) ได้ จากข้อจำกัดเรื่องการใช้สนามเพื่อแข่งขันฟุตบอลของฟุตบอลทีมชาติไทย (ดูรายละเอียดที่ การเลือกสถานที่)อ้างอิงดีกว่า|reason=แหล่งที่มาปัจจุบันเป็นแหล่งที่มาที่เผยแพร่เอง (WP:SPS)|date=มีนาคม 2025
ถึงแม้ว่าจะจัดการแสดงในวันจันทร์ แต่บัตรเข้าชมการแสดงในรอบที่ 2 นี้ก็ถูกจำหน่ายทั้งหมดครบทุกที่นั่งตั้งแต่วันที่เปิดจำหน่ายเช่นเดียวกัน จึงมีเสียงเรียกร้องจากแฟนเพลงบางส่วนให้วงเพิ่มรอบการแสดงรอบที่ 3 ด้วย อย่างไรก็ตามในเวลาต่อมา วงค็อกเทลชี้แจงว่าไม่สามารถเพิ่มรอบการแสดงได้อีก เนื่องด้วยข้อจำกัดในเชิงวิศวกรรมของตัวสถานที่จัดงานคือสนามราชมังคลากีฬาสถาน เพราะมีผู้เช่ารายอื่นเช่าสนามเพื่อเตรียมจัดงานถัดไปแล้ว (คือเทศกาลดนตรีเอสทูโอ) โดยวงได้แนะนำแฟนเพลงที่ไม่สามารถจองบัตรคอนเสิร์ตนี้ได้ทันว่า ให้เปลี่ยนไปจองบัตรเข้าชมคอนเสิร์ตทัวร์ครั้งสุดท้ายที่วงจะไปจัดการแสดงในทุกจังหวัดของประเทศไทยทั้ง 77 จังหวัด (ค็อกเทล 77 เอเวอร์ ทัวร์) แทน

**งานสร้าง**
ราชมังคลากีฬาสถาน ขณะจัดการแสดงรอบวันที่ 30 มีนาคม พ.ศ. 2568
leftคอนเสิร์ตค็อกเทล เอเวอร์ ไลฟ์ เป็นงานสุดท้ายของวงค็อกเทลที่บริษัท จีเอ็มเอ็ม มิวสิค จำกัด (มหาชน) เจ้าของค่ายเพลงยีนแล็บ ซึ่งเป็นต้นสังกัดของวงค็อกเทล เป็นผู้ดำเนินการโดยตรงผ่านแผนกจีเอ็มเอ็ม โชว์ โดยมอบหมายให้ทีมเกย์เรย์ (Gayray) ดำเนินการสร้างสรรค์การแสดงคอนเสิร์ตในทุกขั้นตอน และมีบริษัท ไทยประกันชีวิต จำกัด (มหาชน) เป็นผู้สนับสนุนหลักด้วยการพาดหัวว่า "ไทยประกันชีวิต presents"
ทั้งนี้ วงค็อกเทลต้องการจัดการแสดงคอนเสิร์ตใหญ่ในสนามกีฬากลางแจ้ง เพราะมีขนาดใหญ่กว่าสถานที่ที่วงเคยจัดคอนเสิร์ตใหญ่ 2 ครั้งก่อนหน้า (ค็อกเทล เดอะ ฮาร์ตเลส ไลฟ์ ที่เมืองไทย จีเอ็มเอ็มไลฟ์เฮาส์ ความจุ 3,500 คน และค็อกเทล ไลฟ์ เล่นด้วยหัวใจเสมอมา ที่อิมแพ็ค อารีน่า เมืองทองธานี ความจุ 12,000 คน) และเป็นรูปแบบสถานที่ที่วงไม่เคยจัดการแสดงคอนเสิร์ตมาก่อนอ้างอิงดีกว่า|reason=แหล่งที่มาปัจจุบันเป็นแหล่งที่มาที่เผยแพร่เอง (WP:SPS)|date=มีนาคม 2025 ดังนั้น เมื่อทีมเกย์เรย์นำโจทย์เกี่ยวกับสถานที่จากวงค็อกเทลมาพร้อมทั้งคาดการณ์จำนวนแฟนเพลงของวงประกอบแล้ว จึงจำเป็นต้องเลือกสถานที่จัดการแสดงคอนเสิร์ตใหญ่ในครั้งนี้เป็นสนามราชมังคลากีฬาสถาน ซึ่งเป็นสถานที่ที่ใหญ่ที่สุดในประเทศไทยที่สามารถจัดการแสดงสดได้เท่านั้น

**ศิลปกรรม**
การออกแบบศิลปกรรมในคอนเสิร์ตค็อกเทล เอเวอร์ ไลฟ์ ใช้แนวคิดหลักจากวรรณกรรมนรกของดันเต (Dante's Inferno) ของดันเต อาลีกีเอรี กวีชาวอิตาลี ที่ได้รับความนิยม โดยฝ่ายศิลปกรรมได้รับโจทย์จากวงค็อกเทลให้นำวรรณกรรมดังกล่าวมามาต่อยอด แต่งเติมและผสมผสานกับศิลปะของวง มีเนื้อหาเกี่ยวกับการเดินทางผ่านนรก 9 ชั้นของดันเต (ซึ่งหมายถึงแฟนเพลงของวงค็อกเทล) ที่จะลงโทษตามบาปชนิดต่าง ๆ เช่น ราคะ ตะกละ โลภะ โทสะ ทรยศ เป็นต้น และการเดินทางสู่สวรรค์ ผ่านการนำทางของเวอร์จิลที่เป็นตัวแทนของเหตุผล (ซึ่งหมายถึงวงค็อกเทล) และมีซาตานที่ถูกขังอยู่ในน้ำแข็งชั้นที่ลึกที่สุดของนรก โดยวรรณกรรมนี้สะท้อนแนวคิดเรื่องบาป การลงโทษ และศีลธรรมของมนุษย์ เช่นเดียวกับคอนเสิร์ตที่มีเนื้อหาโดยรวมสะท้อนถึงการที่วงค็อกเทลบันทึกและก้าวผ่านความรู้สึกต่าง ๆ ร่วมกับแฟนเพลงผ่านบทเพลงที่บรรเลงไว้ตลอดช่วงเวลาที่ผ่านมา

**ปัญหา**

**การเลือกสถานที่**
การกำหนดวันและสถานที่จัดคอนเสิร์ตค็อกเทล เอเวอร์ ไลฟ์ ส่งผลให้มีแฟนคลับฟุตบอลทีมชาติไทยบางส่วนที่แสดงความกังวล เนื่องจากทีมชาติไทยมีโปรแกรมการแข่งขันเอเชียนคัพ 2027 รอบคัดเลือก – รอบที่ 3 ในกลุ่ม D นัดแรก กับทีมชาติศรีลังกา ในวันอังคารที่ 25 มีนาคม พ.ศ. 2568 และสมาคมกีฬาฟุตบอลแห่งประเทศไทย ในพระบรมราชูปถัมภ์ ได้ทำหนังสือขอใช้สนามราชมังคลากีฬาสถานจากการกีฬาแห่งประเทศไทย (กกท.) เพื่อให้ทีมชาติไทยใช้เป็นสนามเหย้าสำหรับจัดการแข่งขันข้างต้นในช่วงวันที่ 17–25 มีนาคม พ.ศ. 2568 เรียบร้อยแล้ว
อย่างไรก็ตาม ยุธยา จีนหีต ผู้อำนวยการฝ่ายธุรกิจกีฬา กกท. ในฐานะผู้ดูแลสนามราชมังคลากีฬาสถาน ได้ชี้แจงว่า คอนเสิร์ตจะจัดขึ้นหลังจบการแข่งขัน ดังนั้นไม่มีปัญหา แต่ผู้จัดต้องเตรียมงานเองในช่วงเวลาที่เหลือ ต่อมาวงค็อกเทลชี้แจงว่า วงและผู้จัดรับทราบกำหนดการข้างต้นจาก กกท. แล้ว และเห็นด้วยอย่างยิ่งในการที่ให้ความสำคัญกับสนามราชมังคลากีฬาสถานสำหรับกีฬามากกว่าคอนเสิร์ต จึงปรึกษากับทีมวิศวกรและฝ่ายระบบ โดยทั้งสองฝ่ายให้ความเห็นตรงกันว่าสามารถเลือกแบบเวทีที่ติดตั้งสะดวกในเวลาจำกัดได้ จึงตกลงเลือกสนามนี้จัดคอนเสิร์ตในที่สุด โดยมีเงื่อนไขว่าจะสามารถเข้าติดตั้งเวทีและระบบได้หลังจบการแข่งขันเท่านั้น ดังนั้น ทีมวิศวกรและระบบจะเริ่มเข้าติดตั้งในช่วงก่อนเที่ยงคืนเข้าสู่วันที่ 26 มีนาคม แต่ก่อนหน้านั้นจะเข้าค้ำยันใต้สนามไว้ล่วงหน้า ซึ่งจะไม่ส่งผลกระทบต่อการแข่งขันแต่อย่างใด
จากข้อจำกัดดังกล่าว ทำให้การติดตั้งเวทีคอนเสิร์ตมีเวลาเพียง 72 ชั่วโมง ดังนั้น ทีมวิศวกรจึงเลือกติดตั้งเวทีคอนเสิร์ตในรูปแบบสำเร็จรูปเป็นหลัก เช่น ตั้งจอแสดงผลแบบไดโอดเปล่งแสงขนาดความยาว 100 เมตร ความสูงเกือบ 30 เมตร และเน้นการแสดงภาพคอมพิวเตอร์กราฟิกส์สามมิติเป็นหลักทดแทนการใช้ฉากจริง เป็นต้น

**การตรวจสอบความปลอดภัยหลังแผ่นดินไหว**
นอกจากนี้ เมื่อวันที่ 28 มีนาคม ก่อนการแสดงคอนเสิร์ตค็อกเทล เอเวอร์ ไลฟ์ ในรอบแรกเพียง 2 วัน ยังเกิดเหตุแผ่นดินไหวในประเทศพม่า ซึ่งสร้างความเสียหายและส่งผลกระทบถึงพื้นที่ประเทศไทยด้วย ก้องศักด ยอดมณี ผู้ว่าการ กกท. จึงสั่งการให้ตรวจสอบอาคารทั้งหมดภายใน กกท. ซึ่งรวมถึงศูนย์กีฬาหัวหมาก และสนามราชมังคลากีฬาสถานที่ใช้จัดคอนเสิร์ตด้วย ส่งผลให้มีแฟนเพลงของวงค็อกเทลบางส่วนที่แสดงความกังวลเช่นเดียวกัน ต่อมาวงได้ชี้แจงว่า วงจะให้ความสำคัญต่อสวัสดิภาพและความปลอดภัยของผู้ชมทุกคนเป็นอันดับแรก จึงประชุมอย่างเร่งด่วนกับทีมงาน ผู้จัด และผู้เกี่ยวข้องทั้งหมด โดยทุกฝ่ายเห็นตรงกันว่า ความปลอดภัยของคนดูสำคัญที่สุด จึงให้พิจารณาตัวเลือกสำรองคือการเลื่อนกำหนดจัดการแสดงด้วย
ดังนั้น จึงระงับงานติดตั้งเวทีรวมถึงยุติการฝึกซ้อมคอนเสิร์ตทั้งหมดชั่วคราว และติดต่อทีมวิศวกรให้เข้ามาตรวจสอบเพื่อประเมินความเสียหายหรือความเสี่ยงของโครงสร้างทั้งเวทีและตัวสนามในช่วงบ่ายของวันเดียวกัน ซึ่งจากการตรวจสอบพบว่า โครงสร้างเวทีทั้งหมดไม่มีความเสียหาย และตัวสนามในเบื้องต้นไม่พบความผิดปกติ แต่เพื่อความปลอดภัย วงและผู้จัดจึงติดต่อทีมวิศวกรที่ได้รับการขึ้นทะเบียนรับรอง รวมถึงมีประสบการณ์และความเชี่ยวชาญในการตรวจสอบอาคารขนาดใหญ่มากกว่า 1 ทีมให้เข้ามาตรวจสอบความเสียหายของตัวสนามด้วยการสอบยันความถูกต้อง (Cross-Checking) โดยแบ่งเป็น 2 ทีม เข้าตรวจสอบทั้งหมด 2 รอบ ขณะเดียวกันยังแบ่งทีมงานไว้เพื่อรองรับมาตรการอื่น ๆ
ในที่สุด วันรุ่งขึ้น (29 มีนาคม) วงค็อกเทลได้ประกาศว่า จากการตรวจสอบของทีมวิศวกรทั้ง 3 ทีม สรุปผลว่า ตัวสนามปลอดภัยเพียงพอต่อการรองรับผู้ชมคอนเสิร์ตอย่างเต็มความจุ จึงอนุญาตให้ทั้งทีมงานของวงและผู้จัดเข้าปฏิบัติหน้าที่ในสนามได้ตามปกติ ดังนั้น วงจะจัดคอนเสิร์ต ค็อกเทล เอเวอร์ ไลฟ์ ตามกำหนดเดิมในวันที่ 30 และ 31 มีนาคม แต่ในขณะเดียวกัน วงและทีมงานยังประเมินต่อถึงความสะดวกสบายและความรู้สึกทางจิตใจของผู้ชมในหลายปัจจัย และปรึกษากับหน่วยงานที่เกี่ยวข้อง จึงเปิดให้ผู้ชมบางส่วนที่ยังไม่สบายใจและไม่ต้องการเข้าชมคอนเสิร์ตเพื่อความปลอดภัย สามารถขอคืนบัตรได้ในราคาเต็มจำนวนในวันที่ 29 และ 30 มีนาคม โดยบัตรที่มีผู้ขอคืนจะนำกลับมาวางจำหน่ายในแพลตฟอร์ม เดอะ คอนเสิร์ต อีกครั้ง

**ข้อวิจารณ์**
นอกจาก 2 ปัญหาข้างต้นแล้ว แฟนเพลงของวงค็อกเทลบางส่วนยังวิพากษ์วิจารณ์คู่รักบางคู่ที่ตั้งใจมาชมคอนเสิร์ตค็อกเทล เอเวอร์ ไลฟ์ เพื่อวางแผนสร้างฉากขอแต่งงานภายในคอนเสิร์ตโดยเฉพาะ ในขณะที่วงกำลังแสดงในเพลง "คู่ชีวิต" ว่าเป็นการกระทำที่ไม่เหมาะสมและผิดมารยาทต่อสังคมส่วนรวม เนื่องจากผู้ชมต้องการจดจำการแสดงของวงค็อกเทลให้ได้มากที่สุด เนื่องจากเป็นการแสดงคอนเสิร์ตใหญ่ครั้งสุดท้ายของวง โดยมีแฟนเพลงบางส่วนทำภาพเป็นเครื่องหมายที่สื่อว่า "ห้ามขอแต่งงาน" วางบนภาพผังของคอนเสิร์ต รวมถึงมีการแนะนำคู่รักที่มาชมคอนเสิร์ตและต้องการขอแต่งงานว่าให้สวมแหวนและกระซิบเงียบ ๆ เพื่อให้ไม่รบกวนผู้ชมคนอื่น ๆ แต่ก็มีแฟนเพลงอีกบางส่วนที่ยกตัวอย่างนักร้องบางคนที่ใช้คอนเสิร์ตเพื่อขอแต่งงานกับคู่รักของตนเช่นเดียวกัน อย่างไรก็ตาม โอมได้แสดงความคิดเห็นในเวลาต่อมาว่า หากเป็นกรณีของผู้ชมคอนเสิร์ต "การขอแต่งงานนั้นรบกวนความผาสุกและเสรีภาพของผู้อื่น" ซึ่งเป็นสิ่งที่ไม่เหมาะสมอยู่แล้ว

**ของที่ระลึก**
ในคอนเสิร์ตค็อกเทล เอเวอร์ ไลฟ์ วงค็อกเทลยังจำหน่ายสินค้าที่ระลึกเพื่อจำหน่ายให้แฟนเพลงร่วมเก็บสะสม ในชื่อ "COCKTAIL EVER LIVE Collection" ที่ออกแบบร่วมกับแบรนด์สินค้ารายอื่น ๆ วางจำหน่ายในวันแสดงคอนเสิร์ตทั้ง 2 วัน เช่น- UMBRO x COCKTAIL JERSEY SHIRT เสื้อฟุตบอลแบบคอปกพร้อมสัญลักษณ์วง ออกแบบร่วมกับ UMBRO แบรนด์กีฬาจากสหราชอาณาจักร- HOOPLIFE x COCKTAIL "EVER LIVE EDITION" JERSEY เสื้อบาสเกตบอล ออกแบบร่วมกับ HOOPLIFE แบรนด์บาสเกตบอลของประเทศไทย- HOOPLIFE x COCKTAIL "EVER LIVE EDITION" SHORTS กางเกงบาสเกตบอลขาสั้น ออกแบบร่วมกับ HOOPLIFE เช่นเดียวกัน- CARNIVAL x COCKTAIL LOGO JACKET เสื้อแจ็คเก็ต ออกแบบร่วมกับ CARNIVAL แบรนด์เสื้อผ้าสตรีทและร้านมัลติแบรนด์ที่มีชื่อเสียงของประเทศไทย

**เรื่องย่อคอนเสิร์ต**
แรงเสียดทาน|250px|left
การแสดงโดรนแปรอักษรเป็นตราสัญลักษณ์ของวง ซึ่งลักษณะคล้ายกับไม้กางเขน|250px
คอนเสิร์ตค็อกเทล เอเวอร์ ไลฟ์ ใช้เวลาแสดงประมาณ 4 ชั่วโมง โดยมีนักดนตรีวงออร์เคสตรา 28Orchestra จำนวน 80 คน ร่วมบรรเลง และคายกคณะจาก The CallUs อีก 100 คน ร่วมร้องประสานเสียง รวมทั้งหมด 180 คน ควบคุมวงโดย ทฤษฎี ณ พัทลุง และหากรวมสมาชิกวงค็อกเทลด้วยจะมีทั้งหมด 186 คน การแสดงเริ่มต้นด้วยเพลง "ไม่มีมิตรแท้หรือศัตรูถาวร" ประกอบการแสดงดอกไม้ไฟ ตามด้วยเพลง "สาวเซี่ยงไฮ้", "ฉันร้องไห้เป็นหมื่นครั้งเพื่อมาเจอเธอ", "งานเต้นรำในคืนพระจันทร์เต็มดวง", "ช่างมัน", "เธอทำให้ฉันเสียใจ" และ "ดีซะกว่า" จากนั้นมีแขกรับเชิญคนแรก คือ โบกี้ไลอ้อน - ณิชชาฎา วีระสุทธิมาศ ที่ได้แรงบันดาลใจในการเป็นนักร้องส่วนหนึ่งจากวง มาร่วมร้องเพลง "ดึงดัน" และ "วาดไว้" ตามด้วยเพลง "น้ำหอม" จากนั้นวงออกมาแสดงที่ขอบวงกลมที่ปรับยกและหมุนได้รอบบริเวณเวทีกลาง ในเพลง "สิ้นฤดู", "ระบำกลางไฟ" และ "ทำดีไม่เคยจำ" ผสมผสานกับภาพคอมพิวเตอร์กราฟิกส์สามมิติบนจอที่เปลี่ยนแปลงไปตามอารมณ์ของแต่ละเพลง และการแสดงผลพิเศษอื่น ๆ เช่น ดอกไม้ไฟ และเปลวไฟประกอบ จากนั้นมีแขกรับเชิญอีก 3 คน คือ อาทิวราห์ คงมาลัย (ตูน บอดี้สแลม), พัฒน์ชัย ภักดีสู่สุข (ปั๊บ โปเตโต้) และ เดชา โคนาโล (เจ๋ง บิ๊กแอส) มาร่วมร้องเพลง "ความคาดหวัง" และตูนยังร้องเพลง "กาลเวลาพิสูจน์คน" ร่วมกับวง ตามด้วยเพลง "ลั่นทม", "เรา", "ไม่เป็นรอง" และ "คู่ชีวิต"
ช่วงต่อมา วงค็อกเทลเชิญบุคคลที่อยู่เบื้องหลังความสำเร็จมาร่วมร้องเพลงที่วงไม่ได้แสดงในคอนเสิร์ตใด ๆ มากนัก เช่น "วัย" ร่วมกับ โน่ - ดนัย ธงสินธุศักดิ์ โปรดิวเซอร์ และสมาชิกวงเอเชียเซเว่นอีก 2 คน คือ ต้น - ต้นตระกูล แก้วหย่อง และ โยเย - นริศรา ศักดิ์ปัญจโชติ, "ความเยาว์" ร่วมกับ ธิติวัฒน์ รองทอง (แม็ก เดอะดาร์คเคสท์โรแมนซ์), "อาจเพราะ" ร่วมกับ อายุ จารุบูรณะ อดีตมือกลอง และ "ดนตรีกาล" จากนั้นมีแขกรับเชิญ 2 คนสุดท้าย คือ ณัฐวุฒิ ศรีหมอก (กอล์ฟ ฟักกลิ้งฮีโร่) และ สุวีระ บุญรอด (คิว ฟลัวร์) มาร่วมร้องเพลง "หัวใจเหล็ก", "ยัวส์เอเวอร์" และ "รักจริง(ให้ดิ้นตาย)" จากนั้นปั๊บกลับมาร้องเพลง "นี่แหละความเสียใจ" ร่วมกับวง และในรอบวันจันทร์ยังมีเพลงเพิ่มจากรอบวันอาทิตย์ เช่น "ขอบคุณที่รักกัน", "เศษซากความฝัน" และ "ไม่ให้เธอไป" ซึ่ง 2 เพลงหลังวงนำมาแสดงเป็นพิเศษขณะรอทีมงานแก้ปัญหาระบบไฟขัดข้อง ตามด้วยเพลง "ซ้ำซ้อน" และ "ชั่วชีวิต" ก่อนที่เจ๋งจะกลับมาร้องเพลง "เล่นของสูง" ร่วมกับวง จากนั้นวงได้ให้ผู้ชมเปิดไฟแฟลชและร่วมกันร้องเพลง "เธอ" 
ช่วงสุดท้าย วงค็อกเทลเน้นเพลงร็อกจังหวะเร็วเป็นหลัก โดยมีดีเจ 22บุลเล็ตส์ มาร่วม โดยเปิดด้วยการรีมิกซ์ดรัมแอนด์เบสเพลง "พันธนาการ" เพื่อเข้าสู่การแสดงโดรนแปรอักษรจำนวน 500 ลำ ประมาณ 10 รูปแบบ ผสมผสานกับการแสดงดอกไม้ไฟในเพลง "แรงเสียดทาน" ตามด้วยเพลง "ตราบธุลีดิน" ของปู่จ๋าน ลองไมค์ ที่โอมเคยใช้ร้องขณะใส่ หน้ากากหอยนางรม เข้าแข่งขันในรายการ The Mask Singer หน้ากากนักร้อง (ฤดูกาลที่ 2) จนได้รับความนิยม จึงนำมาให้วงแสดงด้วย รวมถึงเพลง "น้ำตาสุดท้าย" และปิดด้วยเพลง "คุกเข่า" ประกอบการแสดงดอกไม้ไฟปิดท้ายอีก 1 ชุด จากนั้นขึ้นเครดิตปิดท้ายประกอบเพลง "พบพาน" ก่อนที่วงจะออกมาแสดงในเพลง "ปรารถนาสิ่งใดฤๅ" ที่มีเนื้อหาสำคัญคือการให้ผู้ชมคิดถึงเส้นทางที่แต่ละคนจะเลือกเดินต่อ เป็นเพลงสุดท้ายเพื่อสรุปคอนเสิร์ต ก่อนที่วงค็อกเทลจะออกทัวร์อำลาแฟนเพลงใน ค็อกเทล 77 เอเวอร์ ทัวร์ และยุบวงอย่างเป็นทางการต่อไป

**รายชื่อเพลง**
 ปฐมบท – The Church
#  "ดนตรีกาล" (Overture)
# "ไม่มีมิตรแท้หรือศัตรูถาวร"
 องก์ที่ 1 – Paradiseo Prologue
#  "สาวเซี่ยงไฮ้"
# "ฉันร้องไห้เป็นหมื่นครั้งเพื่อมาเจอเธอ"
# "งานเต้นรำในคืนพระจันทร์เต็มดวง"
# "ช่างมัน"
# "เธอทำให้ฉันเสียใจ"
# "ดีซะกว่า"
# "ดึงดัน" (ร่วมกับ โบกี้ไลอ้อน)
# "วาดไว้" (ร่วมกับ โบกี้ไลอ้อน)
# "น้ำหอม"
 องก์ที่ 2 – Ever Show
#  "ดาราดับแสง" (Overture)
# "สิ้นฤดู"
# "ระบำกลางไฟ" 
# "ทำดีไม่เคยจำ"
 องค์ที่ 3 - Ever Hero
#  "ความคาดหวัง" (ร่วมกับ อาทิวราห์ คงมาลัย, พัฒน์ชัย ภักดีสู่สุข และ เดชา โคนาโล)
# "กาลเวลาพิสูจน์คน" + "ทางกลับบ้าน" (ร่วมกับ อาทิวราห์ คงมาลัย)
 องค์ที่ 4 - Ever Love
#  "ลั่นทม" 
# "เรา"
# "ไม่เป็นรอง"
# "คู่ชีวิต"
 องก์ที่ 5 – Ever Work
#  "วัย" (ร่วมกับ ดนัย ธงสินธุศักดิ์, ต้นตระกูล แก้วหย่อง และ นริศรา ศักดิ์ปัญจโชติ)
# "ความเยาว์" (ร่วมกับ ธิติวัฒน์ รองทอง)
# "อาจเพราะ" (ร่วมกับ อายุ จารุบูรณะ)
# "ดนตรีกาล"
 องก์ที่ 6 – Ever Friend
#  "หัวใจเหล็ก" (ร่วมกับ ฟักกลิ้งฮีโร่)
# "ยัวส์เอเวอร์" (ร่วมกับ สุวีระ บุญรอด)
# "รักจริง (ให้ดิ้นตาย)" (ร่วมกับ ฟักกลิ้งฮีโร่ และ สุวีระ บุญรอด)
# "เวลา"
# "โปรดเถิดรัก"
# "นี่แหละความเสียใจ" (ร่วมกับ พัฒน์ชัย ภักดีสู่สุข)
## "ขอบคุณที่รักกัน" (ร่วมกับ พัฒน์ชัย ภักดีสู่สุข)
# "ซ้ำซ้อน"
## "เศษซากความฝัน"
## "ไม่ให้เธอไป"
# "ชั่วชีวิต"
# "เล่นของสูง" (ร่วมกับ เดชา โคนาโล)
# "เธอ"
 องก์ที่ 7 – Ever Dance The Last Dance
#  "พันธนาการ" (รีมิกซ์ดรัมแอนด์เบสโดย 22บุลเล็ตส์)
# "แรงเสียดทาน" (ร่วมกับ 22บุลเล็ตส์)
# "ตราบธุลีดิน" (เวอร์ชันคัฟเวอร์ ต้นฉบับโดยปู่จ๋าน ลองไมค์)
# "น้ำตาสุดท้าย"
# "คุกเข่า"
 End Credit (ประกอบเพลง "พบพาน")
 Encore
#  "ปรารถนาสิ่งใดฤๅ"

**หมายเหตุ**
 ชื่อเพลงที่เป็นตัวเอน หมายถึง เพลงที่วงนำมาแสดงเฉพาะในรอบวันจันทร์ (31 มีนาคม พ.ศ. 2568)

**ดูเพิ่ม**
 ค็อกเทล (วงดนตรี)- ยัวส์เอเวอร์- ค็อกเทล 77 เอเวอร์ ทัวร์

**อ้างอิง**

**แหล่งข้อมูลอื่น**
  ไทยประกันชีวิต presents COCKTAIL EVER LIVE ใน เดอะ คอนเสิร์ต-  ไทยประกันชีวิต presents COCKTAIL EVER LIVE รอบ2 ใน เดอะ คอนเสิร์ต- Cocktail Ever Live
หมวดหมู่:ค็อกเทล (วงดนตรี)
หมวดหมู่:คอนเสิร์ตในประเทศไทย
หมวดหมู่:คอนเสิร์ตในปี พ.ศ. 2568
หมวดหมู่:กรุงเทพมหานครในปี พ.ศ. 2568